PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra propunerii lergislative pentru înfiinţarea Salonului de Artă al Tinerilor Debutanţi 

 Propunerea legislativă pentru înfiinţarea Salonului de Artă al Tinerilor Debutanţi a fost transmisă Comisiei pentru cultură, arte, mijloace de informare în masă, cu adresa nr.  P. l. - x  623 din 8 octombrie 2008.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi care au avizat negativ iniţiativa legislativă. Comisia a examinat avizul favorabil, cu observaţii şi propuneri, emis de Consiliul Legislativ cu nr. 900/30.07.2008 precum şi Punctul de vedere al Guvernului nr. 2744/30.10.2008, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea  legislativă  face parte din categoria legilor ordinare. 

Propunerea legislativă a fost respinsă de Senat, în şedinţa din 30 septembrie 2008, în calitate de primă Cameră sesizată.


Iniţiativa legislativă a fost dezbătută în şedinţele Comisiei din datele de 26 octombrie 2010 şi 20 martie 2012. 


Iniţiativa legislativă are ca obiect de reglementare înfiinţarea Salonului de Artă al Tinerilor Debutanţi, instituţie publică cu personalitate juridică, în subordinea Ministerului Culturii şi Patrimoniului Naţional

La lucrările Comisiei au fost prezenţi 10 deputaţi din totalul de 19 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune respingerea  Propunerii legislative pentru înfiinţarea Salonului de Artă al Tinerilor Debutanţi. 

Motivarea respingerii se întemeiază pe următoarele considerente:
· dincolo de oportunitatea înfiinţării unei instituţii distincte care să se ocupe de organizarea de expoziţii din punct de vedere al tehnicii legislative, adoptarea unui act normativ de nivel superior nu se justifică pentru înfiinţarea unei structuri subordonate Ministerului Culturii şi Patrimoniului Naţional. Conform prevederilor Constituţiei României precum şi ale Legii nr. 24/2000 privind normele de tehnică legislativă pentru elaborarea actelor normative, republicată, legile se adoptă pentru reglementarea raporturilor juridice aparţinând unor domenii de activitate, pentru stabilirea de drepturi şi obligaţii etc.
· Sursa de acoperire a influenţelor financiare menţionată în textul iniţiativei legislative nu poate fi luată în considerare deoarece, potrivit prevederilor art. 30 alin. (2) din Legea privind finanţele publice nr. 500/2002, cu modificările şi completările ulterioare, Fondul de rezervă bugetară la dispoziţia Guvernului se repartizează unor ordonatori principali de credite ai bugetului de stat şi ai bugetelor locale, pe bază de hotărâri ale Guvernului, pentru finanţarea unor cheltuieli urgente sau neprevăzute apărute în timpul exerciţiului bugetar.

